UK เว้นภาษี เอื้ออาทรหุ้นไทย
ถือเป็นข่าวดีรับต้นปีวัวทอง..!! สำหรับผู้ส่งออกไทย จากกรณีสหราชอาณาจักร (UK) แยกตัวออกจากสหภาพยุโรป (อียู) หรือเบร็กซิต ตั้งแต่วันที่ 1 ม.ค. 2564 ที่ผ่านมา ส่งผลให้ UK ต้องปรับโครงสร้างอัตราภาษีใหม่ภายหลังแยกตัวออกมาให้เหมาะสมกับความต้องการของประเทศ และสนับสนุนให้เกิดการแข่งขัน จากเดิมที่ใช้อัตราภาษีเดียวกับอียู
12 ม.ค. 2564

สำนักข่าวรัชดา
ถือเป็นข่าวดีรับต้นปีวัวทอง..!! สำหรับผู้ส่งออกไทย จากกรณีสหราชอาณาจักร (UK) แยกตัวออกจากสหภาพยุโรป (อียู) หรือเบร็กซิต ตั้งแต่วันที่ 1 ม.ค. 2564 ที่ผ่านมา ส่งผลให้ UK ต้องปรับโครงสร้างอัตราภาษีใหม่ภายหลังแยกตัวออกมาให้เหมาะสมกับความต้องการของประเทศ และสนับสนุนให้เกิดการแข่งขัน จากเดิมที่ใช้อัตราภาษีเดียวกับอียู
ทำให้ผู้ประกอบการไทยซึ่งปกติจะส่งออกสินค้าไปในนามอียู…ต่อไปจะไดเร็กไปยัง UK โดยตรง ภายใต้อัตราภาษีใหม่..!!
นั่นจะทำให้ 1) สินค้าไทยมีต้นทุนที่ถูกลง และ 2) ช่วยเพิ่มขีดความสามารถในการแข่งขัน โดยเฉพาะในเรื่องของราคา สามารถแข่งขันด้านราคาได้มากขึ้น…
เรียกว่าท่ามกลางข่าวร้ายไวรัสมรณะโควิดป่วนโลก ก็ยังมีข่าวดีชโลมใจแทรกซึมอยู่บ้างละน่า…
ว่ากันว่า สินค้าไทยที่ได้รับประโยชน์จากอัตราภาษีใหม่ของ UK ที่มีการยกเว้นอัตราภาษีครั้งนี้ จะมีเพิ่มขึ้นอีก 732 รายการ จากเดิมมีเพียง 792 รายการ รวมเป็น 1,524 รายการ โดยกลุ่มหลัก ๆ ที่ได้ประโยชน์ไล่มาตั้งแต่ไก่แปรรูป ถุงมือยาง รถยนต์อุปกรณ์และส่วนประกอบ เครื่องเพชรพลอย ซอสปรุงรส อาหารสัตว์เลี้ยง เป็นต้น
แน่นอนว่า ถ้าเป็นกลุ่มไก่แปรรูป ก็เข้าทางปืนกลุ่มซีพีอย่างบริษัท เจริญโภคภัณฑ์อาหาร จำกัด (มหาชน) หรือ CPF และบริษัท จีเอฟพีที จำกัด (มหาชน) หรือ GFPT ที่น่าจะช่วยหนุนการเติบโตได้ไม่มากก็น้อย
ส่วนกลุ่มถุงมือยาง เป็นใครไปไม่ได้ นอกจากบริษัท ศรีตรังโกลฟส์ (ประเทศไทย) จำกัด (มหาชน) หรือ STGT ส่วนบริษัท ไทยรับเบอร์ ลาเท็คซ์กรุ๊ป จำกัด (มหาชน) หรือ TRUBB อาจจะได้ประโยชน์ทางอ้อม เพราะหากมีออเดอร์ถุงมือยางมากขึ้น ก็จะช่วยหนุนให้ราคายางปรับสูงขึ้น
ขณะที่กลุ่มซอสปรุงรส คนที่ได้ประโยชน์ไปเต็ม ๆ คงหนีไม่พ้นบริษัท เอ็กโซติค ฟู้ด จำกัด (มหาชน) หรือ XO ซึ่งเดิมก็ขายใน UK อยู่แล้ว
ด้านกลุ่มอาหารสัตว์เลี้ยง…CPF ก็น่าจะได้ประโยชน์เช่นกัน รวมทั้งบริษัท ไทยยูเนี่ยน กรุ๊ป จำกัด (มหาชน) หรือ TU ที่ปัจจุบันหันมารุกธุรกิจอาหารสัตว์เลี้ยงมากขึ้น
เท่ากับว่า การยกเว้นอัตราภาษีของ UK ครั้งนี้ ไม่ต่างจากการเอื้อ (อาทร) หุ้นไทยน่ะสิ…
ส่วนใครจะได้ประโยชน์มากหรือได้น้อย ก็เป็นอีกเรื่องหนึ่งอ่ะนะ…
นี่ก็แว่ว ๆ มาว่า กระทรวงพาณิชย์ยังมีแผนเจรจาจัดทำความตกลงทางการค้า (FTA) กับ UK ด้วย ซึ่งหากไทยบรรลุข้อตกลง FTA กับ UK ได้จริง จะทำให้ไทยสามารถแข่งขันกับคู่แข่งในตลาด UK ได้เพิ่มขึ้น โดยเฉพาะสินค้าเกษตรและเกษตรแปรรูป อัญมณี เครื่องเงิน เครื่องนุ่งห่ม ชิ้นส่วนยานยนต์ ยางรถยนต์ และเครื่องใช้ไฟฟ้า…
ก็ถือเป็นอีกหนึ่งเรื่องราวดี ๆ สำหรับผู้ประกอบการไทย..!!
แหม๊…นี่ถ้าหน่วยงานภาครัฐขยันทำงานเชิงรุกอย่างนี้ก็ดีน่ะสิ คงช่วยเบาแรงภาคเอกชนได้มากโข…
ที่สำคัญจะเป็นแต้มต่อหนุนสินค้าไทยให้แข่งขันในเวทีการค้าโลกได้อีกด้วย
ก็หวังว่าปีนี้จะเป็นปีวัวทอง…ไม่ใช่วัวบ้าอีกหรอกนะ
…อิ อิ อิ…